Source: https://www.cus.sk/blog/uctovna-uzavierka-2016.php?id=6
Timestamp: 2019-02-20 17:06:04+00:00
Document Index: 11075036

Matched Legal Cases: ['§ 17', '§ 38', '§ 26', '§ 5', '§ 59', '§ 17', '§ 17', '§ 17', '§ 17', '§ 17', '§ 29', '§ 6', '§ 29', '§ 30', '§ 29', '§ 18', '§ 56', '§ 54', '§ 54', '§ 17', '§ 43', '§ 43', '§ 52', '§ 18', '§ 17', '§ 19', '§ 19', '§ 41', '§ 20', '§ 20', '§ 20', '§ 20', '§ 20', '§ 20', '§ 17', '§ 56', '§ 63', '§ 21']

ÚČTOVNÁ UZÁVIERKA 2016
Sériu článkov k téme „Viete aké legislatívne zmeny ovplyvnia účtovnú a daňovú závierku u právnických osôb účtujúcich v sústave podvojného účtovníctva za rok 2016?“, ukončíme článkom „Účtovná uzávierka 2016“ .
Pre tých, ktorí to potrebujú, si vysvetlíme dva rozdielne pojmy – účtovná závierka a účtovná uzávierka.
Účtovná závierka - zjednodušene povedané - súbor účtovných výkazov. Legislatívne je účtovná závierka upravená v § 17 zákona č. 431/2002 Z.z. o účtovníctve v úplnom znení https://www.financnasprava.sk/_img/pfsedit/Dokumenty_PFS/Legislativa/2015.02.18_Zakon_o_uctovn.pdf.
Záväzné vzory účtovných výkazov pre rok 2016 sú zverejnené na stránke https://www.financnasprava.sk/sk/elektronicke-sluzby/verejne-sluzby/katalog-danovych-a-colnych/katalog-vzorov-tlaciv.
Účtovná závierka má tri časti:
Rozdiel v účtovných výkazoch závisí od toho, o akej účtovnej jednotke (ďalej len „ÚJ“) sme v roku 2016 účtovali. Pre malé a veľké ÚJ používame tie isté výkazy – súvahu (Úč POD 1-01), výkaz ziskov a strát (Úč POD 2-01) a poznámky (Úč PODV 3-01) . Súčasťou poznámok je aj prehľad peňažných tokov (casch flow). Pre mikro ÚJ sú záväzné výkazy – súvaha (Úč MÚJ 1 – 01), výkaz ziskov a strát (Úč MÚJ 2 – 01), poznámky (Úč MÚJ 3 – 01). (Pozn.: podrobnejšie viď predchádzajúce časti)
Viete aké sankcie môžu byť správcom dane uložené za nepodanie účtovnej závierky?
Podľa ustanovenia § 38 ods. 1 písm. c) zákona o účtovníctve ide o správny delikt, za ktorý daňový úrad uloží pokutu do 2 % z celkovej sumy majetku vykázanej
v súvahe zostavenej za kontrolované účtovné obdobie v ocenení upravenom o položky podľa § 26 ods. 3 zákona o účtovníctve (citujeme: "Ku dňu, ku ktorému sa zostavuje účtovná závierka, je účtovná jednotka povinná upraviť ocenenie hodnoty majetku, vytvoriť rezervy a odpisovať majetok v súlade s účtovnými zásadami a účtovnými metódami"), najviac však 1 000 000 EUR
vo výkaze o majetku a záväzkoch zostavenom za kontrolované účtovné obdobie, najviac však 1 000 000 EUR.
Účtovná uzávierka - uzatváranie účtovných kníh k dátumu, kedy je vykonaná účtovná závierka.
Kedy uzatvárame účtovné knihy?
ku dňu zániku v prípadoch, ktoré ustanovuje osobitný predpis (napr. zákon č. 147/1997 Z. z. o neinvestičných fondoch),
k poslednému dňu účtovného obdobia (kalendárny rok, hospodársky rok),
ku dňu predchádzajúcemu rozhodnému dňu (zlúčenie, splynutie, rozdelenie),
ku dňu predchádzajúcemu deň vstupu do likvidácie alebo deň účinnosti vyhlásenia konkurzu.
Kedy otvorí a uzavrie ÚJ účtovné knihy v tzv. špecifických účtovných obdobiach? (rozdiel medzi účtovným obdobím a zdaňovacím obdobím)
ÚJ v účtovnom období odo dňa vstupu do likvidácie do dňa skončenia likvidácie otvorí účtovné knihy ku dňu vstupu do likvidácie a uzavrie účtovné knihy ku dňu skončenia likvidácie (zdaňovacie obdobie v časti daňového priznania).
ÚJ v účtovnom období odo dňa účinnosti vyhlásenia konkurzu do dňa právoplatnosti uznesenia o zrušení konkurzu otvorí účtovné knihy ku dňu účinnosti vyhlásenia konkurzu a uzavrie účtovné knihy ku dňu právoplatnosti uznesenia o zrušení konkurzu (zdaňovacie obdobie v časti daňového priznania).
Čo je spojené s uzatváraním účtovných kníh?
Kontrola účtov (syntetické a analytické);
Inventarizácia (inventarizačné rozdiely a ich zúčtovanie);
Zúčtovanie kurzových rozdielov (majetok a záväzok v cudzej mene);
Spracovanie odhadov;
Zúčtovanie dane.
V prvom rade odporúčame vykonať kontrolu bilančnej kontinuity zdaňovacích období 2015 a 2016.
Čo znamená bilančná kontinuita?
V účtovníctve ÚJ bilančná kontinuita znamená, že začiatočné stavy súvahových účtov k 01.01.2016 , ktorými sa účtovné obdobie začína, musia nadväzovať na súvahu a konečné zostatky súvahových účtov, ktorými sa predchádzajúce účtovné obdobie ukončilo – 31.12.2015.
Vykonať opravy chýb minulých účtovných období - povinnosť ustanovená v štandardných postupoch účtovania v podvojnom účtovníctve pre podnikateľov v zmysle Opatrenia MF SR č. 23054/2002-92, ktorým sa ustanovujú podrobnosti o postupoch účtovania a rámcovej účtovej osnove pre podnikateľov účtujúcich v sústave podvojného účtovníctva v úplnom znení, platné od 01.01.2016. (ďalej len skratka postupov účtovania t.j. „PÚ“). https://www.finance.gov.sk/Default.aspx?CatID=7482
Legislatívna pomôcka:
§ 5 ods. 1 PÚ; § 59 ods. 13 PÚ,
§ 17 ods. 15 zákona č. 595/2003 Z.z. o dani z príjmov v znení neskorších zmien a doplnkov (ďalej len "ZDP") https://www.financnasprava.sk/_img/pfsedit/Dokumenty_PFS/Legislativa/SR/2016/2016.02.01_dan_prijmy.pdf; § 17 ods. 29 ZDP;
Pozor! Chyby minulých účtovných období rozlišujeme podľa významnosti resp. váhy chyby. Ak ÚJ zistí závažné chyby, ktoré majú vplyv na základ dane a jej daňovú povinnosť, je povinná uplatniť postup podľa § 17 ods. 15 ZDP t.j. podať dodatočné daňové priznanie (ďalej len "DP" alebo dodatočné DP "DDP"). Opačný prípad nastáva, ak daňovník resp. ÚJ zistí, že bol vykázaný vyšší základ dane, neuplatní postup podľa § 17 ods. 15 ZDP, ale je povinná postupovať podľa § 17 ods. 29 ZDP. Zjednodušene povedané, ak bol poškodený štátny rozpočet musíme podať dodatočné daňové priznanie!
Výsledok hospodárenia na účte 431 - Výsledok hospodárenia v schvaľovaní nesmie mať zostatok,
pozor na kumulatívne nesprávnosti,
účet 431 musíme zaúčtovať na základe zápisu z valného zhromaždenia,
ak nemáme zápis z valného zhromaždenia účtujeme na účtoch 428 a 429
Príklad vybraných účtovných operácií:
TEXT ÚČTOVNÉHO ZÁPISU STRANA MD STRANA DAL
Vyúčtovanie zisku z minulého roka pri otváraní účtovných kníh 701 431
Vyúčtovanie straty z minulého roka pri otváraní účtovných kníh 431 701
Prevod zisku minulého účtovného obdobia rozdeľovaného v bežnom roku, na základe rozhodnutia ÚJ (analytický účet podľa účtovného obdobia) 431 428
Prevod straty minulého účtovného obdobia v bežnom roku, na základe rozhodnutia ÚJ (analytický účet podľa účtovného obdobia) 429 431
Zúčtovanie predpisu úhrady straty z minulých rokov na základe rozhodnutia ÚJ na vrub zisku bežného obdobia 431 429
Pri účte 221 k účtu 417, 421, 472 , dbáme na to, aby zodpovedal aktuálnemu stavu príslušného fondu
účty by mali navzájom korešpondovať
Účty: 411, 417, 418, 419, 421, 422, 428, 429:
v prípade viac akcionárov podporíme účty evidenciou majiteľov resp. operatívnou evidenciou
ak je počet akcionárov nižší (dvaja, traja, štyria.... založíme analytický evidenciu (ďalej len AE)
Účty: 428 a 429 evidujeme podľa rokov!
1. Inventarizácia:
Inventarizáciou overuje účtovná jednotka, či stav majetku, záväzkov a rozdielu majetku a záväzkov v účtovníctve zodpovedá skutočnosti! (§ 29 ods. 1 ZoÚ)
Je jedným z ťažiskových dôkazných účtovných dokumentov, nakoľko ňou preukazujeme stav majetku a záväzkov t.j. dopad na účtovnú jednotku je priamy.
POZOR aj na formálne stránky inventarizačných dokumentov t.j. vyžadovať podpis štatutárneho orgánu tam, kde je tento podpis požadovaný.
Podľa § 6 ods. 3 ZoÚ je ÚJ povinná inventarizovať majetok, záväzky a rozdiel majetku a záväzkov podľa § 29 a § 30
V ustanovení § 29 a 30 ZoÚ sú uvedené podmienky vykonania inventarizácie a inventúry.
Skutočný stav majetku, záväzkov a rozdielu majetku a záväzkov sa zisťuje inventúrou.
INVENTÚRA:
Pri majetku hmotnej povahy a nehmotnej povahy sa skutočný stav zisťuje fyzickou inventúrou; pri záväzkoch, rozdiele majetku a záväzkov a pri tých druhoch majetku, pri ktorých nemožno vykonať fyzickú inventúru, sa skutočný stav zisťuje dokladovou inventúrou; ak je to možné, používa sa kombinácia fyzickej a dokladovej inventúry.
Na zopakovanie: kombinovaná inventúra je napr. fyzická inventúra doplnená listinou preukazujúcou vlastnícke právo - listom vlastníctva
Periodicita inventúry:
Pokladňa - 1 x ročne, vždy k 31.12.
Dlhodobý majetok - 1 x za 4 roky
Ostatné zložky majetku - ich stav preukazujeme ku dňu účtovnej závierky
zásoby x peňažné prostriedky x dlhodobý majetok x ostatné zložky majetku x záväzky – zásoby fyzicky, raz za rok – hocikedy v priebehu roka
Je dôkazom preukázateľnosti účtovníctva
Predchádza uzatvoreniu účtovných kníh
Účet 042 - potrebná inventarizácia - overenie či stav účtu zodpovedá hodnote nezaradeného majetku
POZOR - V praxi sa vyskytujú časté nesprávnosti napr. z titulu nevyúčtovania záloh na obstaranie dlhodobého majetku, kde účtovná jednotka preniesla zostatky na účet 052 a záloha už mala byť zúčtovaná s 321. Majetok mal byť aj odpisovaný. Postupy účtovania takéto prípady neriešia, ale ide o chybu (účtovníctvo takto nepodáva verný a pravdivý obraz). Pokiaľ nie je schválená účtovná závierka vykonáme opravu. Ak je účtovná závierka schválená, vykonať opravy už nemôžeme.
Účet 131 a 111 - nesmú vykazovať zostatok:
V prípade, že v ÚJ máme neprevzaté zásoby a tovar, používame účty 139, 119 (podľa vecnej príslušnosti)
ÚJ by mala byť schopná vykonať dokladovú inventarizáciu – neprevzatý tovar (dodacie podmienky = vlastnícke právo prechádza na kupujúceho momentom prevzatia tovaru prvým prepravcom)
Vedľajšie náklady obstarania zásob: (ďalej len VNO)
musíme vykonať ročné spresnenie, resp. postupujeme v zmysle vnútropodnikových predpisov ÚJ [(Začiatočné stavy VNO + prírastky VNO) / (ZS zásob + prírastky zásob)] * úbytok zásob
Účet 261 odporúčame skontrolovať, či prípadný zostatok zodpovedá skutočnosti, alebo vznikol nesprávnym účtovaním, alebo vynechaním
POZOR na účte 261 sú zaznamenávané početné chyby, ktoré vznikajú najmä z dôvodu presúvania medzi účtami 211,261,221
V saldokonte 311 a 321 odporúčame odúčtovať drobné rozdiely zo zaokrúhlenia úhrad. Rovnaký postup vykonať u ukončených leasingov resp. pri iných splátkových povinnostiach a im zodpovedajúcim drobným rozdielom vo vzťahu k účtom 474, 479 a podobne
Odporúčame identifikovať dlhodobé pohľadávky napr. z účtu 311 zádržné, kaucie k dlhodobým nájmom, neúročené dlhodobé pohľadávky a tieto prepočítať na súčasnú hodnotu. Povinnosť uložená v § 18 ods. 8 PÚ.
Odporúčame skontrolovať všetky druhy záloh 314, 324, 335, 052 so zameraním na:
aktuálnosť preddavku
vyúčtovania preddavku
viesť AE, ktorú naviažeme k vecne príslušnému účtu. Napr. účet 314 k zásobám, účet 335 ku konkrétnemu zamestnancovi, atď. (Odporúčame viesť dôslednú AE - samostatné riadky aj v súvahe)
záloha na odborné publikácie nevyúčtovaná do konca účtovného obdobia súvisí napríklad s tvorbou rezervy;
preddavok na pracovnú cestu môže byť viazaný na vzniknutý náklad;
záloha môže byť v čase závierky krytá dodávkou, najmä ak bola v 100 %-nej výške (zálohy patria pod inventúru pohľadávok);
Účty časového rozlíšenia by mali svojou výškou a odôvodnenosťou existencie korešpondovať s reálnym stavom
odporúčame odúčtovať staré, neaktuálne zostatky;
odporúčame zaviesť AE k 384 (spätný prenájom), 383 (výdavok po zaplatení);
v súvislosti s časovým rozlíšením odporúčame definovať významnosť, ktorá je uložená v § 56 ods. 14 PÚ
Účet 343 musí korešpondovať s podanými daňovými priznaniami vrátane ročného spresnenia odpočítanej dane u tzv. koeficientára (Pozn. pre tých, ktorí informáciu potrebujú: Koeficient DPH je číslo od 0,01 do 1,00. Pomocou koeficientu DPH sa určuje výška DPH, ktorú si môže platiteľ DPH odpočítať) , prípadne pri zmene účelu využitia investičného majetku (ide o úpravu odpočítanej dane § 54, § 54a Zákona o DPH)
Odporúčame analyzovať účet 378 z hľadiska krajiny nároku na vrátenie zahraničnej DPH
v prípade ak máme zostatky neprevyšujúce 50 €/krajina, tieto odúčtujeme zápisom -378/-648;
nevrátené/zamietnuté nároky sa účtujú ako oprava chýb minulých účtovných období, pričom rozlišujeme ich významnosť z hľadiska povinnosti podať resp. nepodať dodatočné daňové priznanie,
v prípade nevrátenej DPH z iného členského štátu - IČS, ak je DPH IČS zamietnutá, uplatníme postup:
Vysvetlenie postupu - ide o opravu chýb minulých účtovných období. Vzhľadom na skutočnosť, že predpis nároku na DPH sme účtovali v 100 % výške podľa DP k DPH, zúčtovali sme na účet 648 vyššiu daň, než aká bola IČS priznaná. Z uvedeného vyplýva, že pri tejto oprave chyby uplatňujeme postup podľa § 17 ods. 29 ZDP, nakoľko účtovanie bolo v neprospech účtovnej jednotky, z čoho vyplýva, že nemáme povinnosť podať DDP.
Pozornosť zameráme aj na účty 474, 479, ktoré budeme analyzovať z pohľadu zostatkovej doby splatnosti, na účely vykázania v účtovnej závierke v rozdelení na krátkodobú časť a dlhodobú časť
Je nevyhnutné všetky inventúrne rozdiely zaúčtovať do obdobia, za ktoré sa overoval stav majetku a záväzkov v zmysle § 43 ods. 2 písm.d) PÚ materiál, § 43 ods. 3 písm. b) PÚ - zásoby vlastnej výroby;
Nezabudnime zaúčtovať škody. POZOR - odvedená DPH t.j. vlastná daňová povinnosť uhradená sa napr. pri krádeži majetku, z ktorého DPH bola odvedená táto DPH účtuje ako škoda a to podľa § 52 ods. 10 PÚ;
V zmysle internej účtovnej smernice účtujeme daňové výdavky do normy prirodzených úbytkov na účet 549 :
straty spôsobené vysušením, vyprchaním, rozprášením, technologické straty, manipulačné straty, rozbitnosť, stratné v maloobchode
Iné úbytky - škody, inventúrne rozdiely účtujeme na účet škôd 549 alebo 569 len do výšky prijatých náhrad. Pozor- nie sú daňovým výdavkom!
Upozorňujeme na dôslednosť pri posudzovaní nákladov a výnosov z pohľadu časovej súvislosti ! Je potrebné rozlišovať nároky na reklamácie, vratky tovaru a materiálu súvisiace s dodávkami BO
Zaúčtovať účtovné odhady, rezervy, opravné položky.
2. Opravné položky § 18 PÚ:
Opravná položka sa tvorí na základe zásady opatrnosti, ak je opodstatnené predpokladať, že nastalo zníženie hodnoty majetku oproti jeho oceneniu v účtovníctve.
Predpoklad zníženia hodnoty majetku je opodstatnený, ak nastala skutočnosť, ktorá je dôvodom na odhad zníženia budúcich ekonomických úžitkov z tohto majetku.
Opravná položka sa účtuje v sume opodstatneného predpokladu zníženia hodnoty majetku oproti jeho oceneniu v účtovníctve.
Zníženia budúcich ekonomických úžitkov z majetku:
očakávaná predajná cena CP je nižšia ako ocenenie v účtovníctve, napríklad pri ocenení podielov obchodnej spoločnosti metódou vlastného imania bez možnosti ich odpredaja v tejto cene
očakávaná predajná cena zásob znížená o náklady spojené s odpredajom je nižšia ako cena v účtovníctve, napr. ak v ÚJ nemáme odberateľa zásob za účtovné ceny
očakávaná predajná cena produkcie vlastnej výroby nezohľadňuje dostatočne účtovnú hodnotu zásob
z dôvodu poklesu predajnej ceny výrobkov
očakávaná predajná cena dlhodobého hmotného majetku znížená o náklady spojené s odpredajom je nižšia ako ocenenie v účtovníctve
predpoklad, že dlžník pohľadávku úplne alebo čiastočne nezaplatí, (napr.: ak ÚJ vedie spor s dlžníkom o jej uznanie, dlžník sa na výzvy nereaguje, pošta je nedoručená)
OPRAVNÁ POLOŽKA:
účtuje sa v sume opodstatneného predpokladu zníženia hodnoty oproti jeho oceneniu v účtovníctve
v účtovnej závierke sa opravná položka premieta ako korekcia brutto ocenenia majetku v súvahe
nemá aktívny zostatok
zruší sa, alebo sa zmení ich výška, ak nastane zmena predpokladu zníženia hodnoty (nahor alebo nadol)
Zúčtuje sa z dôvodu:
vyradenia majetku z účtovníctva:
predaj dlhodobého majetku, zásob, cenných papierov, pohľadávky
likvidácia dlhodobého majetku, zásob
darovanie dlhodobého majetku, zásob, cenných papierov, pohľadávky
spotreba zásob
škoda na dlhodobom majetku, zásobách
pri úplnom alebo čiastočnom zániku opodstatneného predpokladu trvania zníženia hodnoty majetku:
zvýšenie cien produkcie, odbytu (súvisí so spotrebou materiálu)
zvýšenie výkupnej ceny druhotných surovín
nájdenie kupujúceho s vážnym záujmom o dlhodobý majetok, ktorého využitie je obmedzené napríklad úzko špecializovanou produkciou
zlepšenie potenciálnej obchodovateľnosti podielov dcérskej spoločnosti
rast trhovej ceny pozemkov
Opodstatnenosť VÝŠKY a EXISTENCIE opravnej položky sa posudzuje ku dňu účtovnej závierky.
3. Daňový postup: § 17 ods. 23 ZDP
Náklad, na ktorý bola tvorená rezerva, ktorej tvorba nie je uznaná za daňový výdavok, sa zahrnie do základu dane v tom zdaňovacom období, v ktorom dôjde k použitiu rezervy, a to do výšky, v akej je tento náklad súčasne uznaný za daňový výdavok podľa § 19 ZDP;
Zúčtovaný rozdiel medzi nákladom, na ktorý bola táto rezerva tvorená a sumou tejto rezervy, sa do základu dane nezahŕňa.
Zrušenie rezervy, ktorej tvorba nie je uznaná za daňový výdavok sa nezahrnie do základu dane. Rovnako sa postupuje aj pri opravnej položke neuznanej za daňový výdavok.
4. Rezervy § 19 PÚ:
tvoria sa na základe zásady opatrnosti na riziká a straty
rezerva je záväzok predstavujúci existujúcu povinnosť ÚJ, ktorá vznikla z minulých udalostí a je pravdepodobné, že v budúcnosti zníži ekonomické úžitky ÚJ
rezerva je záväzok, ktorého výška nie je presne známa, preto sa ocení odhadom v sume dostatočnej na splnenie existujúcej povinnosti ku dňu účtovnej závierky pri zohľadnení rizík a neistôt (poistno-matematické metódy)
spôsob tvorby a používania rezerv v súlade s platnou legislatívou, zapracujte do internej smernice
ÚJ vedie AE podľa druhu rezervy
rezerva je viazaná účelom
rezerva nemá aktívny zostatok
rezerva je predmetom dokladovej inventúry, kedy sa posudzuje jej výška a odôvodnenosť (existencia povinnosti)
Rezerva sa môže týkať:
obstarania majetku: účtovanie na účtoch - 119/323, 042/323
povinností vyplývajúcich z predpisov, zmlúv, dobrovoľného rozhodnutia ÚJ, splnenie povinnosti voči tretím stranám:
odstránenie znečistenia životného prostredia (odpad – kaly, rekultivácia – benzínová pumpa, pestovanie geneticky modifikovaných produktov)
reklamácie a záručné opravy
demolácia budov
odstupné (527/323), vyplácanie prémií a odmien (521, 522/323), odchodné, plnenia pri životných alebo pracovných jubileách a iné plnenia pre zamestnancov (zamestnanecké požitky) 527/323
nevyčerpané dovolenky vrátane sociálneho poistenia (521, 522, 524/323)
odmeny členom dozornej rady a iných orgánov spoločnosti (523/323)
nevyfakturované dodávky a služby (502, 503, 518/323)
členské príspevky do zväzov, spolkov, komôr a podobne, ktoré sa týkajú vykazovaného účtovného obdobia (548/323)
bonusy, skontá, rabaty a podobne, ktoré sa týkajú výrobkov, tovaru a služieb predaných pred ukončením vykazovaného účtovného obdobia (601, 604/323)
náklady na zostavenie, overenie, zverejnenie účtovnej závierky a výročnej správy týkajúcej sa vykazovaného účtovného obdobia (518/323); náklady na zostavenie daňového priznania za vykazované účtovné obdobie (518/323)
pokuty a penále (544, 545/323)
finančné povinnosti vyplývajúce z ručenia a záruk
povinnosť spätného odkúpenia obalov
prebiehajúce a hroziace súdne spory
provízie obchodným zástupcom (518/323)
na stratové zmluvy a nevýhodné zmluvy, ktorými sú zmluvy, pri ktorých náklady nevyhnutné na splnenie zmluvných povinností prevyšujú ekonomický úžitok, ktorý sa zo zmluvy očakáva
na uvedenie prenajatého majetku do predchádzajúceho stavu podľa § 41
vypustené emisie do ovzdušia
na iné riziká a straty súvisiace s činnosťou účtovnej jednotky
na ťarchu vecne príslušného nákladového účtu (502, 518, 521, 524, 527, 545, 562/323), výnimka - rezerva na bonusy 604/323 (od 2009 je táto rezerva nedaňová)
na ťarchu účtu 548/323, 568/323 ak sa týka viacerých nákladových druhov
použitie rezervy
na ťarchu vecne príslušného účtu rezerv súvzťažne v prospech príslušného účtu záväzkov (323/321, 323/331, 323/336, 323/345, 323/379)
zrušenie nepotrebnej rezervy alebo jej časti sa účtuje
opačne ako tvorba 323/502, 323/518, 323/521, 323/545, 323/562
Náklad nad rámec vytvorenej rezervy sa účtuje v období, kedy nastali skutočnosti, pravidlo platí rovnako pre účtovné aj daňové účely.
5. REZERVY - Daňové hľadisko § 20 zákona o dani z príjmov:
§ 20 ods. 9 - Daňovým výdavkom je aj tvorba rezerv účtovaná ako náklad
na nevyčerpané dovolenky vrátane poistného a príspevkov, ktoré je povinný platiť zamestnávateľ za zamestnanca,
mzdu pri uplatňovaní konta pracovného času vrátane poistného a príspevkov, ktoré je povinný platiť zamestnávateľ za zamestnanca,
rezervy na vyprodukované emisie v zmysle osobitného predpisu,
na lesnú pestovnú činnosť (aj pre jednoduché účtovníctvo (ďalej len "JÚ"),
na likvidáciu banských diel,
na uzavretie, rekultiváciu a monitorovanie skládok (aj pre JÚ),
na nakladanie s odovzdaným elektroodpadom (aj pre JÚ),
na nakladanie s odpadom s ťažobného priemyslu
V intenciách § 20 ods. 10 ZDP tvorba opravnej položky k vlastných pohľadávkam vrátane príslušenstva zahrnutého do ZD a kúpeným pohľadávkam do výšky zaplatenej obstarávacej ceny voči dlžníkom v konkurznom a reštrukturalizačnom konaní prihláseným v zákonnej lehote (v tom zdaňovacom období, kedy bola pohľadávka prihlásená; rozpustenie v tom, kedy došlo k uspokojeniu pohľadávky):
Tvorba opravných položiek (ďalej len OP) k pohľadávkam voči dlžníkom v konkurznom konaní a reštrukturalizačnom konaní, vrátane pohľadávky z istiny z nesplateného úveru u Banky a pobočky zahraničných bánk, Exportno-Importnej banky a u daňovníka, ktorý vykonáva obchodnú činnosť spočívajúcu v poskytovaní spotrebiteľských úverov, je daňovým výdavkom u daňovníkov účtujúcich v sústave podvojného účtovníctva, a to najviac do výšky menovitej hodnoty pohľadávok alebo uhradenej obstarávacej ceny pohľadávok prihlásených v lehote určenej podľa osobitného predpisu vrátane príslušenstva, ak bolo zahrnuté do základu dane.
Pri bankách sa uznávajú opravné položky voči dlžníkom v konkurznom konaní a reštrukturalizačnom konaní vo výške rozdielu medzi hodnotou pohľadávok prihlásených v lehote určenej v uznesení o vyhlásení konkurzu a ich hodnotou zahrnutou do výdavkov
Opravné položky k pohľadávkam voči dlžníkom v konkurznom konaní a reštrukturalizačnom konaní sú daňovými výdavkami počínajúc zdaňovacím obdobím, v ktorom boli pohľadávky v určenej lehote prihlásené.
Podľa § 20 ods. 14 tvorba ZDP:
OP k pohľadávke, pri ktorej je riziko, že ju dlžník úplne alebo čiastočne nezaplatí, ktorá bola zahrnutá do zdaniteľných príjmov, ak od splatnosti pohľadávky uplynula doba dlhšia ako:
360 dní – 20 % menovitej hodnoty alebo jej nesplatenej časti bez príslušenstva
720 dní – 50 % menovitej hodnoty alebo jej nesplatenej časti bez príslušenstva
1 080 dní – 100 % menovitej hodnoty alebo jej nesplatenej časti bez príslušenstva
Postup podľa § 20 ods. 21 ZDP:
tvorba OP k nepremlčaným pohľadávkam voči osobám v rezolučnom konaní a to najviac do výšky menovitej hodnoty pohľadávok alebo uhradenej obstarávacej ceny pohľadávok vrátane príslušenstva, ak bolo zahrnuté do základu dane; počínajúc zdaňovacím obdobím, v ktorom sa začína rezolučné konanie
Podľa § 20 ods. 22 ZDP
tvorba OP k príslušenstvu pohľadávky, pri ktorom je riziko, že ho dlžník úplne alebo čiastočne nezaplatí, ktoré bolo zahrnuté do zdaniteľných príjmov, ak od splatnosti pohľadávky, ku ktorej sa príslušenstvo viaže uplynula doba dlhšia ko 1 080 dní.
6. Účtovné hľadisko rezerv: 323 x 326 x 383 (pozor § 17/19 ZoDP ... 314)
Odporúčame skontrolovať nákladové účty:
vykonáme orientačný prepočet marže – porovnanie s minulým obdobím, potvrdenie vývoja smerom nahor alebo nadol, úplnosť priznaných zliav
poistné, ktoré sa týka prelomu účtovných období (vhodný analytický účet na 511 – poistné udalosti s náhradou a na 648 – poistné náhrady; rovnako 549 s náhradami napr. od poisťovne, od zamestnancov, od iných osôb)
poistné a úrok pri finančnom prenájme sa časovo rozlišujú, vopred platené paušály mobilných operátorov, telekomunikácií, nájom aparátov (s výnimkou nevýznamných, opakujúcich sa súm v zmysle § 56/14)
náklady na spotrebované energie, overíme konečné vyúčtovanie, či zodpovedá dĺžke účtovného obdobia, ak nie, je nutné zvážiť potrebu vytvorenia rezervy,( náklady na opakované dodávky zo zálohového predpisu účtované do nákladov nezodpovedajú skutočnej spotrebe, vhodnejšia rezerva)
rezervy na riziká a straty (napríklad reklamácie, vrátený tovar, záručný servis a podobne); iné rezervy:
Daňová uznateľnosť rezerv nemá vplyv na povinnosť účtovania!!!
Musíme zaúčtovať kurzové rozdiely realizované aj nerealizované (pokladňa, nerealizované kurzové rozdiely k pohľadávkam a záväzkom, precenenie obchodovateľných CP znejúcich na cudziu menu)
Nezabudnite skontrolovať refakturácie (párované náklady a výnosy); zásady prefakturácie nákladov (§ 63 ods. 2 PÚ)
Ak máme zmluvné záväzky, ktoré nie sú fakturované, musíme ich doúčtovať vo vecnej a časovej súvislosti s účtovným obdobím napríklad:
úroky z pôžičiek
nevyfakturované náklady z dôvodu, že fakturácia je dohodnutá za obdobie 12 kalendárnych mesiacov a toto obdobie sa nekončí 12/2016 (nájomné hnuteľného alebo nehnuteľného majetku)
sankčné nároky vyplývajúce zo zmlúv 544, 545, 562 náklady nedaňové § 21 ods. 2 písm.m ZDP)
NEZABUDNITE EŠTE:
skontrolovať dodatočné doúčtovania z minulého účtovného obdobia – vyvarovať sa chýb urobených v minulosti
doúčtovať odhady, nevyfakturované dodávky 2016 = kontrola účtovania začiatkom roka 2016 na stav k 31. 12. 2015 a zároveň kontrola účtovania začiatkom roka 2017 na stav k 31. 12. 2016
daň z motorových vozidiel doúčtovať predpis 531/345
komunálny odpad, recyklačný fond
odvod za nezamestnávanie osôb so ZPS (ak nie sú odbery z chránených dielní)
v prípade pohľadávok po splatnosti analyzovať potrebu tvorby opravnej položky k pohľadávkam
vhodný samostatný analytický účet na úroky v banke zdanené zrážkovou daňou bez možnosti uplatnenia dane v preddavku (pre vylúčenie 662 zo základu dane, podobne zrážková daň v prípade kompenzačnej platby na účte 644)
zaviesť analytický účet k účtu 551 (drobný majetok, nehmotný majetok, ZC likvidovaného majetku)
inventúrne rozdiely
7. Skontrolovať výnosové účty:
nároky na bonusy, skontá, rabaty, dodatočne priznané zľavy na základe vyúčtovania
doúčtovať zmluvné pohľadávky, ktoré nie sú fakturované vo vecnej a časovej súvislosti s účtovným obdobím napríklad:
nevyfakturované náklady
sankčné nároky vyplývajúce zo zmlúv (645, 562, 662 výnosy vstupujú do základu dane bez ohľadu na zaplatenie)
skontrolovať zaúčtovanie poistných náhrad za poistné udalosti
skontrolovať nájomné a podnájomné vzťahy, či sú všetky prijaté dodávky premietnuté vo výnosoch
skontrolovať „refakturácie“ v prípade komisionárskych vzťahov
nezabudnite na predpis nároku na vrátenie zahraničnej DPH 378/648
8. Všeobecné zásady a rady na záver:
Inšpirujme sa z chýb, nesprávností a vynechaní, tam, kde sme spochybili v minulých účtovných obdobiach.
Chyby, nesprávnosti, vynechania a iné spochybenia zosumarizujme a ihneď ich premietnime do uzávierkových prác cez internú smernicu.
Pokiaľ máte vplyv na personalistiku (resp. použite vplyv na štatutárov) a žiadajte zapojiť všetky oddelenia, resp. osoby znalé aktuálnej situácie do inventarizačných prác.
k vyúčtovaniu dodávateľských a odberateľských zliav,
k nárokom a povinnostiam vyplývajúcim zo zmlúv,
k stavu vymáhania pohľadávok (premlčanie namietané odberateľom nie je dôvodom na odpis pohľadávky – právo prijať plnenie nezaniklo, je to signál k prevereniu starostlivosti o pohľadávky).
Overte si stav zapísaných skutočností podľa obchodného registra – možná absencia zmien základného imania alebo spoločníkov.
Zaveďte si analytiku a oceníte jej prospešnosť k účtom nákladov a výnosov minulých období (jednak do poznámok, jednak na účely vyhnúť sa opakovaniu chyby).
V prípade potreby sa obráťte na našu Horúcu linku!
Pevné nervy a veľa šťastia!